Man voor vrou doodgeryDie polisie op die toneel. Foto: Verskaf ŉ 27-jarige man is Dinsdagoggend voor sy vrou in Heidelberg in Gauteng doodgery. Kapt. Thivhulawi Tshilate, polisiewoordvoerder, het gesê die voorval het omstreeks 07:30 op die R23 langs die Heidelberg-gevangenis plaasgevind. “Die man het saam met sy vrou langs die pad geloop toe ŉ wit Toyota Quantum-minibustaxi hom getref het. Die man en sy vrou het in die rigting van die dorp gestap,” het Tshilate gesê. “Die taxi het die man glo getref toe die bestuurder van die voertuig ŉ wit Ford Bantam aan die linkerkant verbygesteek het.” Die taxi het daarna teen die bakkie gebots en skade aan die bakkie se linkervoorkant aangerig. Die voetganger is deur paramedici van Emer-G-Med op die toneel dood verklaar. Die Heidelberg-polisie ondersoek ŉ saak van strafbare manslag. Skade aan die taxi. Foto: Verskaf